NARIADENIE RADY (ES) č. 84/2005
z 18. januára 2005,
ktorým sa mení a dopĺňa príloha k nariadeniu (ES) č. 2042/2000, ktorým sa ukladá konečné antidumpingové clo na dovozy televíznych kamerových systémov s pôvodom v Japonsku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“),
so zreteľom na návrh predložený Komisiou po porade s poradným výborom,
keďže:
A. PREDCHÁDZAJÚCE POSTUPY
(1)
Rada uložila nariadením (ES) č. 1015/94 (2) konečné antidumpingové clo na dovozy televíznych kamerových systémov (TCS) s pôvodom v Japonsku.
(2)
V článku 1 ods. 3 písm. e) nariadenia (ES) č. 1015/94 Rada špecificky vyňala z rozsahu pôsobnosti antidumpingového cla kamerové systémy uvedené v prílohe k uvedenému nariadeniu (ďalej len „príloha“), ktoré predstavujú vysoko kvalitné profesionálne kamerové systémy, technicky spadajúce pod definíciu výrobku podľa článku 1 ods. 2 nariadenia (ES) č. 1015/94, ktoré sa však nedajú považovať za televízne kamerové systémy.
(3)
V októbri 1995 Rada nariadením (ES) č. 2474/95 (3) zmenila a doplnila nariadenie Rady (ES) č. 1015/94, najmä pokiaľ ide o definíciu podobného výrobku a určitých modelov profesionálnych kamerových systémov, ktoré boli výslovne oslobodené od konečného antidumpingového cla.
(4)
V októbri 1997 Rada nariadením (ES) č. 1952/97 (4) zmenila a doplnila sadzby konečného antidumpingového cla pre dve príslušné spoločnosti, a to pre Sony Corporation a Ikegami Tsushinki Co. Ltd v súlade s článkom 12 základného nariadenia. Ďalej Rada špecificky vyňala z rozsahu pôsobnosti antidumpingového cla určité nové modely profesionálnych kamerových systémov, tým, že ich zaradila do prílohy.
(5)
V januári 1999 a v januári 2000 Rada nariadeniami (ES) č. 193/1999 (5) a (ES) č. 176/2000 (6) zmenila a doplnila nariadenie (ES) č. 1015/94 tým, že zaradila určité následné modely profesionálnych kamerových systémov do prílohy, a tým ich vyňala z uplatňovania konečného antidumpingového cla. V októbri 2004 Rada nariadením (ES) č. 1754/2004 (7) zmenila a doplnila nariadenie (ES) č. 176/2000.
(6)
V septembri 2000 Rada nariadením (ES) č. 2042/2000 (8) potvrdila konečné antidumpingové clá uložené nariadením (ES) č. 1015/94 v súlade s článkom 11 ods. 2 základného nariadenia.
(7)
V januári 2001 a v máji 2001 Rada nariadeniami (ES) č. 198/2001 (9) a (ES) č. 951/2001 (10) zmenila a doplnila nariadenie (ES) č. 2042/2000, pričom určité následné modely profesionálnych kamerových systémov zaradila do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
(8)
V septembri 2001 na základe predbežného preskúmania v súlade s článkom 11 ods. 3 základného nariadenia Rada nariadením (ES) č. 1900/2001 (11) potvrdila výšku konečného antidumpingového cla uloženého nariadením (ES) č. 2042/2000 na dovozy televíznych kamerových systémov (TCS) od vyvážajúceho výrobcu Hitachi Denshi Ltd.
(9)
V septembri 2002 Rada nariadením (ES) č. 1696/2002 (12) zmenila a doplnila nariadenie (ES) č. 2042/2000 tým, že zaradila určité následné modely profesionálnych kamerových systémov do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
(10)
V apríli 2004 Rada nariadením (ES) č. 825/2004 zmenila a doplnila nariadenie (ES) č. 2042/2000 tým, že zaradila určité následné modely profesionálnych kamerových systémov do prílohy k nariadeniu (ES) č. 2042/2000, a tým ich vyňala z uplatňovania konečného antidumpingového cla.
B. VYŠETROVANIE TÝKAJÚCE SA NOVÝCH MODELOV PROFESIONÁLNYCH KAMEROVÝCH SYSTÉMOV
1. Postup
(11)
Dvaja japonskí vyvážajúci výrobcovia, a to Sony Corporation (Sony) a Victor Company of Japan Limited (JVC), informovali Komisiu, že majú v úmysle zaviesť nové modely profesionálnych kamerových systémov na trh Spoločenstva, a požiadali Komisiu, aby zaradila tieto nové modely profesionálnych kamerových systémov vrátane ich príslušenstva do prílohy k nariadeniu (ES) č. 2042/2000, a tým ich vyňala z rozsahu pôsobnosti antidumpingových ciel.
(12)
Komisia príslušným spôsobom informovala priemyselné odvetvia Spoločenstva a začala vyšetrovanie, ktoré sa obmedzilo na stanovenie toho, či uvažované výrobky spadajú do rozsahu pôsobnosti antidumpingových ciel a či operatívna časť nariadenia (ES) č. 2042/2000 by mala byť príslušným spôsobom zmenená a doplnená.
2. Modely, ktoré sú predmetom vyšetrovania
(13)
Prijaté žiadosti o oslobodenie sa vzťahujú na nasledovné modely kamerových systémov dodávaných s príslušnými technickými informáciami:
i)
Sony:
-
hľadáčik HDVF-C30W;
ii)
JVC:
-
kamerová snímacia hlava KY-F560E.
Hľadáčik od spoločnosti Sony bol ponúkaný ako model, ktorý môže byť používaný iba s videokamerami, kamerami, ktoré nespadajú do rozsahu pôsobnosti nariadenia (ES) č. 2042/2000. Model od spoločnosti JVC bol ponúkaný ako následný model profesionálneho modelu kamery, ktorý už je vyňatý z platného antidumpingového opatrenia.
3. Zistenia
i) Hľadáčik HDVF-C30W
(14)
Bolo zistené, že hľadáčik HDVF-C30W spadá pod opis výrobku v článku 1 ods. 2 písm. b) nariadenia (ES) č. 2042/2000. Môže byť však používaný iba s kamerovými snímacími hlavami, ktoré nespadajú pod opis výrobku podľa článku 1 ods. 2 písm. a) uvedeného nariadenia. Predovšetkým pomer signálu k šumu pri týchto kamerových snímacích hlavách je na úrovni 54 dB, pričom opis uvedený v nariadení (ES) č. 2042/2000, vzťahujúci sa na kamerové snímacie hlavy, stanovuje požiadavku „55 dB alebo viac pri bežnej miere zosilnenia“. Preto sa dospelo k záveru, že tento hľadáčik by sa mal považovať za profesionálny kamerový systém, ktorý spadá pod definíciu článku 1 ods. 3 písm. e) nariadenia (ES) č. 2042/2000. V dôsledku tejto skutočnosti by sa tento hľadáčik mal vyňať z rozsahu pôsobnosti existujúcich antidumpingových opatrení a zaradiť do prílohy k nariadeniu Rady (ES) č. 2042/2000.
(15)
V súlade so zavedenou praxou inštitúcií Spoločenstva by mal byť tento model oslobodený od cla odo dňa, ku ktorému útvary Komisie prijali príslušnú žiadosť o oslobodenie. Všetky dovozy Sony - hľadáčik HDVF-C30W, uskutočnené dňa 1. apríla 2003 alebo neskôr, by preto mali byť od tohto dátumu oslobodené od cla.
ii) Kamerová snímacia hlava KY-F560E
(16)
Bolo zistené, že kamerová snímacia hlava KY-F560E napriek tomu, že spadá pod opis výrobku podľa článku 1 ods. 2 písm. a) nariadenia (ES) č. 2042/2000, sa používa hlavne na technické a lekárske použitie. Preto sa dospelo k záveru, že tento model by sa mal považovať za profesionálny kamerový systém spadajúci pod definíciu článku 1 ods. 3 písm. e) nariadenia (ES) č. 2042/2000. Preto by mal byť vyňatý z rozsahu pôsobnosti existujúcich antidumpingových opatrení a zaradený do prílohy k nariadeniu (ES) č. 2042/2000.
(17)
V súlade so zavedenou praxou inštitúcií Spoločenstva by mal byť tento model oslobodený od cla odo dňa, ku ktorému útvary Komisie prijali príslušnú žiadosť o oslobodenie. Všetky dovozy JVC - kamerová snímacia hlava KY-F560E, uskutočnené dňa 15. apríla 2004 alebo neskôr, by preto mali byť od tohto dátumu oslobodené od cla.
4. Upovedomenie zúčastnených strán a závery
(18)
Komisia upovedomila priemyselné odvetvia Spoločenstva a vývozcov televíznych kamerových systémov (TCS) o svojich zisteniach a poskytla im možnosť predložiť svoje stanoviská. Žiadna zo strán voči zisteniam Komisie nenamietala.
(19)
Na základe vyššie uvedeného by sa nariadenie (ES) č. 2042/2000 malo príslušne zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 2042/2000 sa nahrádza textom prílohy k tomuto nariadeniu.
Článok 2
1. Toto nariadenie nadobúda účinnosť dňom nasledujúcim po dni jeho uverejnenia v Úradnom vestníku Európskej únie.
2. Toto nariadenie sa uplatňuje na dovozy nasledujúcich modelov vyrábaných a vyvážaných do Spoločenstva nasledujúcimi vyvážajúcimi výrobcami:
a)
Sony od 1. apríla 2003:
-
Hľadáčik HDVF-C30W;
b)
JVC od 15. apríla 2004:
-
Kamerová snímacia hlava KY-F560E.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. januára 2005